Ljubljana, 23. september 2024

**Spoštovane poslanke in spoštovani poslanci evropskega parlamenta,**

**Evropska mreža za neodvisno življenje** ([European Network on Independent Living – ENIL](https://enil.eu/about-enil/)) vsaki dve leti organizira srečanje organizacij, posameznikov in aktivistov s področja hendikepa, ki se zavzemamo za pravico do neodvisnega življenja, svobodo gibanja, deinstitucionalizacijo, inkluzijo, odstranjevanje grajenih ovir v okolici in druge temeljne človekove pravice, ki omogočajo enakopravno vključevanje v vse sfere družbe. [***Freedom Drive***](https://enil.eu/campaigns/freedom-drive/) je ena od ključnih kampanj ENIL, ki se zavzema za neodvisno življenje v skupnosti in storitve v skupnosti (najpomembnejša med njimi je osebna asistenca) in poteka vsaki dve leti od leta 2003 naprej. Letos bo [***Freedom Drive***](https://enil.eu/campaigns/freedom-drive/)doživel že 12. ponovitev. **»Pohod za svobodo«** bo letos potekal **v Bruslju med 23. in 25. septembrom 2024**, obiskovalci pa se bodo v tem času lahko udeležili strokovnih delavnic, srečanja v EU parlamentu in konference ter se podali **na pohod.**

Na [**YHD – Društvu za teorijo in kulturo hendikepa**](https://yhd-drustvo.si/o-nas/) smo prvi v Sloveniji govorili o pravici do neodvisnega življenja in v praksi izvajali osebno asistenco. Tako smo v slovenski prostor vnesli diskurz o neodvisnem življenju hendikepiranih kot osnovno človekov pravico skladno z [ZN Konvencijo o pravicah invalidov (MKPI](https://ec.europa.eu/social/main.jsp?catId=1138&langId=en)). Že več kot 25 let smo aktivni člani ENIL, s katerim letos praznujemo kar 35 let boja za neodvisno življenje znotraj EU in širše.

Predstavniki društva YHD bomo tudi letos s ponosom zastopali Slovenijo, saj se je izkazalo, da je naš [Zakon o osebni asistenci (ZOA](https://www.uradni-list.si/glasilo-uradni-list-rs/vsebina/2021-01-3351)), za katerega smo si prizadevali toliko let, kljub pomanjkljivostim in anomalijam, izjemno kakovosten ter nas postavlja ob bok najnaprednejšim skandinavskim državam. Medtem ko v Sloveniji naš trud ni širše prepoznan, pa je v tujini zgodba povsem drugačna, saj smo postali zgled in vzor številnim drugim državam, ki se prav tako že dolga leta prizadevajo doseči sistemske spremembe v svojih deželah. Ker se zavedamo pomembnosti povezovanja in sodelovanja, svoje, skoraj 30-letne izkušnje, radi delimo z njimi, v upanju na nadaljnje sistemske spremembe na evropski ravni. Prav zato smo trdno prepričani, da je eden izmed poglavitnih namenov tovrstnih srečanj tudi izmenjava informacij in praks ter skupnega nastopanja v političnem prostoru.

Veliko bi nam pomenilo, če bi si kot poslanka oz. poslanec Evropskega parlamenta za nas vzeli nekaj časa in nam namenili vašo pozornost, saj si želimo srečanja in pogovora z vami. Podrobneje vas želimo seznaniti z našimi prizadevanji za dosego enakih možnosti hendikepiranih.

Vaše poslansko delo je namreč ključnega pomena pri reševanju izzivov, s katerimi se soočamo hendikepirani po vsej Evropski uniji, prav tako pri spodbujanju naše pravice do neodvisnega življenja, saj so razlike med članicami EU zelo velike. Društvo YHD še posebej zanimajo vaši pogledi na politične zamisli in druge zakonodajne pobude v Evropski uniji, zato vas **ob tej priložnosti tudi prosimo za osebno srečanje** v okviru Freedom Driva, in sicer 23. oziroma 24. septembra. Točen termin bi seveda uskladili glede na vaše obveznosti. Še posebej pa vas vabimo, da se udeležite srečanja v parlamentu 24. septembra, ki ga gosti evropska poslanka Katrin Langensiepen.

Ker smo reprezentativna invalidska organizacija, nam stroški za potovanje, nastanitev in udeležbo na tem zelo pomembnem dogodku v Bruslju predstavljajo precejšen zalogaj. Zato na društvu YHD upamo, da nam boste lahko v okviru svojih zmožnosti **pomagali pri kritju deleža stroškov za udeležbo v Bruslju**. Udeležba na bienalnem dogodku ***Pohod za svobodo*** se nam zdi pomembna, še toliko bolj ob nastopu novo izvoljenih poslank in poslancev EU parlamenta, saj si želimo predstaviti naše zahteve in pričakovanja na področju uveljavljanja človekovih pravic hendikepiranih posameznic in posameznikov.

V upanju na vaš pozitiven odziv vas prijazno pozdravljamo,

predsednica Elena Pečarič in ekipa YHD